
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 19 decembrie 2011

Pl-x 641/2011


AVIZ

asupra

propunerii legislative privind completarea Legii nr.1/2011 privind Legea educaţiei naţionale

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind completarea Legii nr.1/2011 privind Legea educaţiei naţionale, trimisă cu adresa nr. Pl-x 641 din 12 decembrie 2011, înregistrată cu nr.31/1251 din 13 decembrie 2011.

Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat, cu modificările şi completările ulterioare.

Propunerea legislativă are ca obiect de reglementare modificarea alin.(1) al art.289 din Legea educaţiei naţionale nr.1/2011, cu modificările şi completările ulterioare, în sensul stabilirii reglementării ca pensionarea personalului didactic şi de cercetare să se realizeze la sfârşitul anului universitar în care se împlineşte vârsta de 65 de ani.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 19 decembrie 2011.

Membrii Comisiei au examinat propunerea legislativă supusă avizării, expunerea de motive şi avizul favorabil, cu observaţii şi propuneri al Consiliului Legislativ, transmis cu adresa  nr.1269 din 30 noiembrie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative întrucât, în conformitate cu noile prevederi cuprinse la art.56 alin.(1) lit. c) din Legea nr.53/2003 – Codul muncii, republicată, contractul individual de muncă existent încetează de drept la data îndeplinirii cumulative a condiţiilor de vârstă standard şi a stagiului minim de cotizare pentru pensionare, astfel că, prin adoptarea soluţiei legislative propuse personalul didactic va fi privat de dreptul la pensie care i se cuvine pentru limită de vârstă, pe perioada cuprinsă intre data împlinirii vârstei de 65 de ani şi până la sfârşitul anului universitar, creându-i-se un tratament discriminatoriu acestei categorii de persoane.
În raport de obiectul şi conţinutul reglementării, iniţiativa legislativă face parte din categoria legilor organice, fiind incidente prevederile art.73 alin.(3) lit. n) din Constituţia României, republicată.
                                PREŞEDINTE,                          
       SECRETAR,

                                   Daniel Buda                                     Gabriel Andronache

Consilier parlamentar,

Rodica PENESCU

